બનાવની વિગત આપતાં આ જ ચાલમાં રહેતા સુરેશ શર્માએ ‘મિડ-ડે’ને કહ્યું હતું કે ‘હું સવારે ઑફિસ જવા નીકળતો હતો ત્યારે એક જોરદાર ધડાકો સંભળાયો હતો. મેં જોયું કે મારી બાજુના જ ઘરમાં આગ લાગી ગઈ હતી અને બૂમાબૂમ થઈ રહી હતી. પછીથી ખબર પડી કે પાડોશમાં ગૅસ-સિલિન્ડર બદલાઈ રહ્યું હતું ત્યારે આ બનાવ બન્યો હતો. બનાવ બન્યા બાદ પણ ગૅસ ચાલુ હતો. અમારી ગલી ખૂબ સાંકડી હોવાથી ફાયર-બ્રિગેડ અંદર આવી શકે એમ નહોતી. અમે પાણીથી આગ બુઝાવવાની કોશિશ કરી હતી, પણ એ દરમ્યાન ભડકો થઈને આગ ભડકી હતી. ધુમાડામાં કાંઈ જ દેખાતું નહોતું. પહેલાં તો અમે લોખંડના સળિયા વડે સિલિન્ડરને બહાર ફેંક્યું હતું. ત્યાર બાદ પરિવારના સભ્યોને બચાવવા ગયા હતા. જોકે એ વખતે સખત વાસ આવતી હતી, કારણ કે પરિવારના સભ્યો આગમાં બળી ગયા હતા. તેમની બૉડી ઊંચકી શકાય એવી નહોતી રહી. રૂમની અંદર બે ભાઈઓ અને બે પુત્રો સાવ બળી ગયા હતા. જેમ તેમ કરી તેમની બૉડીઓને ચાદરમાં મૂકીને બહાર લઈ આવ્યા હતા. ઉપરના માળે સૂતેલાને બચાવવા અમે છાપરું તોડવાની કોશિશ કરી હતી, પણ એમાં અમે નિષ્ફળ ગયા હતા. ઉપર જવાનો લોખંડનો દાદરો સખત ગરમ થઈ ગયો હતો એટલે ઉપર જઈ શકાય એમ નહોતું. આખરે બધી બૉડીઓને અમે ચાદરમાં મૂકીને હૉસ્પિટલ લઈ ગયા હતા.’